
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1110>
 מישיבת ועדת הכספים 
 יום שלישי, ט"ו בסיון התשע"ב (05 ביוני 2012), שעה 11:10
<סדר היום:>
<הצעת חוק מס הכנסה (פטור ממס לקופות גמל על הכנסה מדמי שכירות בשל השכרת דירות מגורים לטווח ארוך), התשע"ב-2012>
נכחו:

<חברי הוועדה:> 
משה גפני – היו"ר

יעקב אדרי

שי חרמש

ציון פיניאן

<מוזמנים:> 
	עו"ד ליאת גרבר
	–
	מנהלת מחלקת חקיקה, רשות המסים, משרד האוצר

	עו"ד ורד אולפינר סקל
	–
	רשות המסים, משרד האוצר

	ענת פייער
	–
	מנהלת מחלקת שוק ההון, משרד האוצר

	ברק נורי
	–
	מחלקת שוק ההון, משרד האוצר

	אריאל יוצר
	–
	אגף התקציבים, משרד האוצר

	צחי דוד
	–
	אגף התקציבים, משרד האוצר

	עו"ד ספי זינגר
	–
	משרד המשפטים

	יוסי שבת
	–
	סגן מנהל אגף, משרד הבינוי והשיכון

	רונן סולומון
	–
	מנהל תחום פיננסים ושוק ההון, איגוד לשכות המסחר

	עו"ד איתן צחור
	–
	לשכת עורכי הדין

	צבי לביא
	–
	עיתונאי


<ייעוץ משפטי: >
שגית אפיק
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<הצעת חוק מס הכנסה (פטור ממס לקופות גמל על הכנסה מדמי שכירות בשל השכרת דירות מגורים לטווח ארוך), התשע"ב-2012>
<היו"ר משה גפני:>
אני פותח את ישיבת ועדת הכספים. על סדר היום הצעת חוק מס הכנסה (פטור ממס לקופות גמל על הכנסה מדמי שכירות בשל השכרת דירות מגורים לטווח ארוך), התשע"ב-2012.
<שי חרמש:>
אין היום העברות?

<היו"ר משה גפני:>
לא. יצא סדר יום מעודכן. אין העברות. שקודם יכינו דוחות צוותים.

מי מציג את החוק הזה? אריאל יוצר?

<אריאל יוצר:>
כן.

<היו"ר משה גפני:>
אני רוצה להקדים ולומר לך שלא התכוונתי לישיבה הזאת.

<אריאל יוצר:>
זה דבר שבדרך כלל לא קורה.

<היו"ר משה גפני:>
מאיפה אתה יודע?

<אריאל יוצר:>
הייתי כאן בוועדה או שתיים.

<היו"ר משה גפני:>
מה ראית?

<אריאל יוצר:>
ראיתי בקיאות מרשימה.

<שי חרמש:>
אני מבקש להכניס את זה לפרוטוקול.

<היו"ר משה גפני:>
אני אסביר לך מה זה לא התכוננתי. אני לא כל כך מבין מה המטרה בחוק הזה. אני יודע שיש בעיה מאוד קשה בנושא של דירות. בדיור יש בעיה מאוד קשה. יש בעצם כישלון קולוסאלי של הממשלה בעניין הזה. כישלון ממש. יכול להיות שהממשלה יכולה לומר  - ויש חלקים ממנה שבחדרי חדרים אומרים את זה – שזה לא התפקיד שלה ושהשוק יעשה את שלו.  מה דעתך על כך שיש כאלה שאומרים את זה? יש כאלה. אתה לא מכיר את זה ואתה גם צריך להכחיש את זה. אם לא היית מכחיש, היית עובר לחשב הכללי, עוזב את אגף התקציבים. יש כאלה שאומרים שזה לא התפקיד שלנו אלא צריך לתת לכוחות השוק לפעול. אני חולק עליהם. אני סבור שהממשלה לגמרי צריכה להיות בתוך העניין. זה סיפור חברתי מהמדרגה הראשונה. על זה נעשתה המחאה החברתית וכל מה שנלווה לעניין.

אנחנו עשינו כמה חוקים שאתם ביקשתם והכוונה לממשלה. הממשלה ביקשה פטור ממס שבח, חיוב במס שבח, פטור ממס שבח על דירה שהיא דירת משרדים ולהעביר אותה לדירת מגורים.

<שי חרמש:>
שלא הביא תוצאות דרמטיות.

<היו"ר משה גפני:>
אני עומד לומר את זה. היו מספר חוקים שאני אמרתי לשר האוצר – ואני אמרתי את זה גם בוועדה – שזה בסדר וזה לא יזיק. הייתי צריך להתווכח על פטור ממס שבח. שגית, בסוף סיכמנו על מיליון ו-350 אלף?

<שגית אפיק:>
על מיליון ו-220 אלף שקלים.

<היו"ר משה גפני:>
היה ויכוח אז עם כרמל שאמה והיה לי ויכוח עם שר האוצר. שר האוצר כמו תמיד הכריע לטובתי נגד אגף התקציבים. 

<ליאת גרבר:>
הסכום היה 2 מיליון ו-200 אלף שקלים
<היו"ר משה גפני:>
התקרה.

<ליאת גרבר:>
לא על פטור ממס רכישה אתם מדברים.

<היו"ר משה גפני:>
אני מדבר על פטור ממס רכישה. אנחנו עשינו מספר חוקים ואמרתי שהם לא יזיקו  אבל אני בספק רב אם הם יועילו. אמרתי שמשרד האוצר או הממשלה צריכה להכניס יד לכיס ולהיכנס לעניין הזה כמו שהיה בעבר, לפני 10-15 שנים, כי אחרת לא יהיה פתרון.

התברר בדיעבד שצדקתי. ראשית, זה לא הזיק, ושנית, זה לא הועיל. לא קרה כלום. היו כמה דירות בודדות שמכרו אותן לדירת מגורים ויכול להיות שאת אותן דירות בודדות בכל מקרה היו מוכרים, והתברר שלא קרה כלום.

עכשיו מגיעה הממשלה עם תוכנית חדשה  והתוכנית מתחילה להרחיק עדותה. עד עכשיו זה היה  ישירות מי שמוכר דירה אבל עכשיו אתם הולכים לגופות הגמל, למוסדיים, ואתם אומרים שיהיה פטור ממס אם מישהו ישקיע את קופות הגמל בהקמת בתים לשכירות. זאת הכוונה?

<אריאל יוצר:>
זאת הכוונה אבל אני רוצה להסביר אותה.

<היו"ר משה גפני:>
ברור שתוכל להסביר.

<אריאל יוצר:>
על קצה המזלג, זאת הכוונה.

<ציון פיניאן:>
איפה ייבנו את הדירות לשכירות?

<היו"ר משה גפני:>
בקפריסין.

<שי חרמש:>
בקפטריה בטבריה.

<אריאל יוצר:>
הדירות ייבנו היכן שיש צורך לבנות את הדירות. זה יהיה בכל הארץ.

<ציון פיניאן:>
אני מבין שהכוונה היא למרכז הארץ ולא לפריפריה.

<אריאל יוצר:>
לא. בחוק הזה לא מדברים על כך אלא להפך, הוא מתמרץ ונותן הטבות גדולות יותר או הקלות גדולות יותר להשקעה בפריפריה מאשר במרכז. הכוונה היא להחיל את החוק הזה על כל הארץ.

<שי חרמש:>
במקום בו יש ביקוש ולא במקום בו אף אחד לא ייקח את הדירות.

<אריאל יוצר:>
זה ברור.

<היו"ר משה גפני:>
תכף נשמע את הפרטים. השאלה הייתה שאלה טובה. גם אני שאלתי את עצמי היכן זה יהיה.

<ציון פיניאן:>
הכוונה היא למרכז הארץ ולא לקפריסין כמו שאמרת. 

<היו"ר משה גפני:>
זה סתם נפלט לי. אריאל, בבקשה.

<אריאל יוצר:>
למי שלא מכיר, אריאל יוצר, רכז בינוי ושיכון באגף התקציבים.

<היו"ר משה גפני:>
אדם נחמד מאוד.

<אריאל יוצר:>
אני משתדל.

<ציון פיניאן:>
בהתחלה כולם נחמדים.

<היו"ר משה גפני:>
הוא יישאר כזה.

<שי חרמש:>
ומחר הוא יהיה בחברת שיכון גדולה.

<אריאל יוצר:>
החוק הזה הוא למעשה תוצר של עבודה ארוכה שעשינו במשרד שבאה ולמעשה חקרה את שוק השכירות במדינת ישראל. אחרי סקר ביקושים ארוך שעשינו בין שוכרים ובין משקיעים הגענו למספר מסקנות.

המסקנה הראשונה היא שבניגוד לתפיסה הבסיסית שישראלים מעדיפים דירות בבעלות בצורה משמעותית יותר מאשר בהשוואה בין לאומית, היא תפיסה לא נכונה.

<שי חרמש:>
זה חלומה של כל אם עבריה.

<אריאל יוצר:>
בעשור האחרון היה שינוי מגמה משמעותי שהראה ששיעור הדירות להשכרה – כלומר, משקי הבית שגרים בשכירות לעומת משקי הבית שגרים בשכירות בעולם – היחסים הם פחות או יותר דומים ועומדים על 26 אחוזים ממשקי הבית שגרים בדירות שכורות.

הדבר השני שראינו הוא שהשוק היום בישראל של בעלי הדירות נשלט באופן גורף על ידי משקיעים פרטיים. אדם יש לו את הדירה שלו שהוא גר בה ועוד דירה אחת לפחות להשקעה שאותה הוא משכיר. עצם זה שהשוק נשלט על ידי גורמים פרטיים בלבד מאפיין את ההתנהגות בין השוכר למשכיר, כך שחוזה השכירות הוא לשנה אחת בלבד קדימה. אין מנגנון היום של שכירות ארוכת טווח בשוק וזה נובע מהטעמים של בעלי הדירות. אחד, הרבה מהם שומרים את הדירה לאחד מקרובי המשפחה שכאשר יצטרך אפשר יהיה להכניס אותו באופן מיידי, שנית, יש להם את הזמן ואת הפנאי להתעסק עם החלפת השוכר כל שנה גם אם הם יכולים להעלות את שכר הדירה עבור עוד מאתיים שקלים לחודש והם מעדיפים להתקשר בחוזה קצר טווח בלבד. אלה המשכירים. לעומתם השוכרים, עשינו סקר ביקושים מקיף ובדקנו מה הטעמים או מה היו ההעדפות של מי ששוכר דירה לגבי חוזה השכירות שלו. מצאנו שבאופן גורף 85 אחוזים מהנשאלים אמרו שאם הייתה להם אפשרות לשכור את הדירה לטווח ארוך, היו לוקחים את האפשרות הזאת בשתי ידיים. השוכר היה מעדיף לשכור לטווח ארוך ולא רק שהיה מעדיף לשכור לטווח ארוך אלא גם היה מחכה עם קניית הדירה למועד שבו הוא מגיע בשל יותר כלכלית, קרי, עם הון עצמי יותר גדול ורק אז היה קונה ולא היה משלם על המשכנתא שהוא לוקח ריביות כל כך גבוהות כי הוא מגיע עם הון עצמי נמוך יותר ולכן זה מסוכן יותר.  גם אינטואיטיבית, מעבר לסקר שעשינו, זה מובן למה ההתנהגות היא כזאת. זוגות צעירים ששוכרים דירה לא מעוניינים לחיות באי ודאות הזאת שבה הם צריכים להעביר כל שנה את הילדים לגן אחר, להתעסק בחיפוש דירה והעברת מקום המגורים משנה לשנה.
גם מהטעם הכלכלי להקל על אנשים וגם מהטעם של ההתנהגות, הבנו שהמכשיר של שכירות ארוכת טווח הוא מכשיר מאוד חשוב שלא נמצא היום בארץ.

<היו"ר משה גפני:>
מי נתן לכם את הרעיון הזה?

<אריאל יוצר:>
הסתכלנו מה קורה בעולם. 

<שי חרמש:>
אתה.

<אריאל יוצר:>
גם אתה.

<היו"ר משה גפני:>
לא. אני לא. אני אומר לפרוטוקול שאני לא נתתי רעיון כזה. 

<אריאל יוצר:>
הסתכלנו מה קורה בעולם.

<היו"ר משה גפני:>
פתאום הייתם בעולם?

<אריאל יוצר:>
הרבה פעמים אנחנו מסתכלים ימינה ושמאלה לראות מה קורה. באגף התקציבים או בממשלה התעסקו כל הזמן עם מחיר הדירה ופחות עם שוק השכירות ולכן חשבנו שזה שוק שאנחנו צריכים להיכנס וללמוד אותו.

<היו"ר משה גפני:>
איך הגיע אליהם הרעיון הזה? איך הגעתם למוסדיים?

<רונן סולומון:>
היו יצירתיים.

<היו"ר משה גפני:>
זה לא יכול להיות. אני לא חושב שבמקרה הזה אתם לבד אלא מישהו עזר לכם.

<אריאל יוצר:>
אני אסביר. אנחנו גם דוגלים בהתייעצות עם גורמים אחרים.
הלכנו וסקרנו את שוק השכירות ואמרנו שלושה גורמים פוטנציאליים להיות בכלל רלוונטיים כמשכירים. הראשון, הגופים הפרטיים, בעלי הבתים הפרטיים שנמצאים שם, השני, הקבלנים, והשלישי, גופים מוסדיים. זה סך הכול מי שנמצא בכלל על השולחן. גופים פרטיים נמצאים היום וראינו שהם רוצים להשכיר את הדירה לטווח קצר בלבד. לגבי הקבלנים, יש שתי בעיות למה הם לא ייכנסו לשוק השכירות לטווח ארוך. האחד, הם מחפשים תשואות של בין 13 ל-15 אחוזים על הפרויקט וזה משהו שבשכירות אין שום סיכוי להגיע אליו כי התשואה הממוצעת על דירה להשכרה היא בין 3.5-4 אחוזים. להגיע ל-15 אחוזים תשואה, זה משהו שאי אפשר להגיע בכלי הזה. הדבר השני לגבי הקבלנים הוא שצורת העבודה שלהם היא כזאת שהם עובדים במה שנקרא שגר ושכח. יוזמים, קונים את הקרקע, בונים את הדירה, מוכרים אותה במחיר השוק ויוצאים החוצה מהפרויקט הזה. הם לא בנויים לנהל פרויקט ארוך טווח בו הם מתעסקים עם השכרת הדירות לטווח ארוך לאורך זמן.

הגענו לגופים המוסדיים. בחנו את צורת ההשקעה שלהם. הגופים המוסדיים, על פי ההתנהגות שלהם, משקיעים לטווח ארוך בתשואה יחסית סבירה וסולידית. הם מחפשים אג"חים, מחפשים מניות או השקעות בתשואות סבירות ולא מחפשים מצד אחד סיכון גבוה וגם מסתפקים בתשואה נמוכה יותר.

<היו"ר משה גפני:>
רונן, אתה מייצג את המוסדיים?

<רונן סולומון:>
כן אבל לא דיברו אתנו.

<היו"ר משה גפני:>
חכה רגע. אי אפשר להתפרץ באמצע.

<אריאל יוצר:>
אני כבר אומר עם מי דיברנו.

<היו"ר משה גפני:>
מה דעתך על זה שאני יודע עם מי דיברו ועם מי לא?

<רונן סולומון:>
אני בטוח שאתה יודע.

<אריאל יוצר:>
אני אומר. 

<היו"ר משה גפני:>
זה בסדר. מותר לך לחשוב שזאת העמדה שלכם ולעמוד מאחוריה. 

<אריאל יוצר:>
הבנו שהגופים המוסדיים הם פוטנציאל להרים את השוק הזה ולעודד אותו. הלכנו ובדקנו למה בארץ הם לא נמצאים בזה ומצאנו שהם לא נמצאים ממספר סיבות. סיבה מרכזית היא עניין התשואה. 3.5 אחוזי תשואה זה משהו שגוף מוסדי לא ייכנס אליו. זה נמוך מדיי.

<שי חרמש:>
והיא עוד חייבת במס.

<אריאל יוצר:>
היא עוד חייבת במס. זה משהו שהוא לא ייכנס אליו. המשקיע הפרטי כן ייכנס אליו ולא רק שהוא ייכנס אליו אלא שיש לו גם הטבת מס שאומרת שמתחת ל-4,900 שקלים שכר דירה פטור ומעל, מחויב רק ב-10 אחוזים. לכן, הוא גם יסתפק בתשואה נמוכה יותר וגם יש לו העדפה והוא זה שייכנס לשוק והמוסדי לא. חשבנו איך אנחנו יכולים להרים את התשואות כדי לעניין את הגופים המוסדיים להיכנס לשוק הזה, להרים אותו ולמעשה לבנות אותו.

עשינו שני דברים משמעותיים. הדבר הראשון הוא שבמועצת מקרקעי ישראל אושרה החלטה מספר 1248 שאומרת שחטיבות קרקע שישווקו ---

<היו"ר משה גפני:>
זאת לא ההחלטה הזאת של אטיאס?

<אריאל יוצר:>
לא. שר השיכון הוא יושב ראש המועצה.

<היו"ר משה גפני:>
הייתה החלטה לגביה היה ויכוח בין אטיאס לבין אגף התקציבים.

<אריאל יוצר:>
זאת לא ההחלטה הזאת.

<היו"ר משה גפני:>
נמצא כאן מישהו ממשרד השיכון?

<יוסי שבת:>
כן.

<היו"ר משה גפני:>
אתם תומכים בחוק הזה?

<יוסי שבת:>
בוודאי שאנחנו תומכים. 

<היו"ר משה גפני:>
מי אדוני?

<יוסי שבת:>
אני יוסי שבת מהיחידה הכלכלית.  הייתי עם השר בפגישה עם המוסדיים ושאלנו אותם עוד בעבר.

<היו"ר משה גפני:>
עוד מעט אני אאפשר לך להתייחס. זאת לא ההחלטה שאתם חלוקים עם אגף התקציבים.

<יוסי שבת:>
לא.

<היו"ר משה גפני:>
החלטה של מועצת המינהל.

<יוסי שבת:>
לא. 

<היו"ר משה גפני:>
אתה יודע למה אני מתכוון?

<יוסי שבת:>
במקרה הספציפי הזה כאן, הכוונה לקדם.

<היו"ר משה גפני:>
אתה יודע לאיזו החלטה אני מתכוון שיש מחלוקת ביניכם?

<יוסי שבת:>
ההחלטה של המינהל כבר עברה.  אני לא מתייחס כרגע להחלטה של המינהל אלא לחלק של הבנייה להשכרה. השיפור של התשואות למוסדיים כמוסדיים והסבירו לנו  בפגישה בעבר.

<היו"ר משה גפני:>
תכף נשמע אותך, אני חשבתי שזה נוגע לנושא של ההחלטה של דיור למשתכן.

<יוסי שבת:>
לא, לא קשור.

<אריאל יוצר:>
עכשיו אנחנו מדברים על דיור להשכרה. 

<היו"ר משה גפני:>
בנושא דיור למשתכן אתם חלוקים עם משרד השיכון.

<אריאל יוצר:>
יש אי אילו הסכמות.

<היו"ר משה גפני:>
בשוליים.

<שי חרמש:>
יש אי הסכמות על הפרמטרים לזכאות.

<ציון פיניאן:>
אין הסכמות.

<היו"ר משה גפני:>
זה לא זה.

<אריאל יוצר:>
לא. 

<היו"ר משה גפני:>
זה לא מיצוי כושר השתכרות. גם בהחלטה ההיא לא.

<שי חרמש:>
בהחלטה ההיא, כן.

<היו"ר משה גפני:>
זה לא מיצוי כושר השתכרות. אל תערבו את זה. 

<שי חרמש:>
בשני, לא בזה.

<היו"ר משה גפני:>
לא, גם בשני לא. זה לא מיצוי כושר השתכרות. מיצוי כושר השתכרות זה דבר שלישי. יש דיור להשכרה עם המוסדיים ועל זה אנחנו דנים עכשיו. רציתי לדעת אם זאת אותה החלטת מינהל לגביה יש ויכוח בין שר השיכון. יש את הנושא של מיצוי כושר השתכרות והוא לא קשור להחלטת המינהל. אין לו שום קשר והוא בגדר סוגיה שלישית.

דרך אגב, אני דיברתי אצל הקבלנים באילת. הייתה שם גם פניה קירשנבאום. אני אמרתי שהסיפור הזה של מיצוי כושר השתכרות הוא תרגיל בלתי רגיל של משרד האוצר. במקום שאנחנו כולנו – גם ישראל ביתנו, גם הליכוד, גם קדימה, גם יהדות התורה, כולם – יילחמו נגד האוצר על כך שהוא לא פותר את בעייתה דיור, מה שהם עושים, הם זורקים כזה דבר לחלל האוויר, אנחנו רבים אחד עם השני האם צריך מיצוי כושר השתכרות, לא צריך מיצוי כושר השתכרות ובינתיים הם עומדים על הטריבונה ומוחאים כפיים ואף אחד לא מקבל כלום. 

<אריאל יוצר:>
לא.

<היו"ר משה גפני:>
לא אמרתי לך אלא אמרתי לשר חרמש. שהם יבינו איפה אנחנו עומדים בעולם. כל רגע יש איזה ויכוח אחר אידיאולוגי ובינתיים האוצר לא נותן כלום אלא רק פונה למוסדיים. 

תמשיך.

<אריאל יוצר:>
עשינו שני דברים משמעותיים כדי להרים את הכפפה. הראשון זה החלטת המועצה שדיברתי עליה שבאה וקובעת שחטיבות קרקע שישווקו להשכרה, כלומר, במסמכי המכרז ייכתב שהקרקע מיועדת להשכרה לעשרים שנים, אי אפשר למכור את הדירה לבעלות אלא רק להשכיר אותה והן ישווקו ללא מחיר מינימום בכלל.
<היו"ר משה גפני:>
ציון, תקשיב למה שהוא אומר עכשיו כי מה שהוא אומר כהחלטת המינהל, שם יבנו.

<אריאל יוצר:>
אמרנו שחטיבות הקרקע האלה יצאו במסות גדולות כדי למעשה לעודד השקעה גדולה בדיור הזה. המשמעות של הדבר הזה היא שלמעשה ערך הקרקע יכול להיות מבחינתנו גם אפס. המדינה תשווק את הקרקע לשכירות ולא תקבל עליה שקל.

<היו"ר משה גפני:>
אבל אם אני קונה בפריפריה לא לשכירות, אני קונה קרקע ומקבל אותה במחיר אפס.

<ציון פיניאן:>
אתה משלם מחיר מלא.

<יעקב אדרי:>
לא, בפריפריה אין אפס.

<היו"ר משה גפני:>
בפריפריה אפס. כמה אני משלם באופקים? 
<אריאל יוצר:>
אני לא יודע לומר בעל פה מחירים.

<יעקב אדרי:>
21 מעלות השמאי.

<היו"ר משה גפני:>
זאת אומרת, לא יצטרכו לשלם עבור הקרקע.

<אריאל יוצר:>
אמת.

<ציון פיניאן:>
אתה מתכוון ליזם שבונה לשכירות ולא לפרטי. 

<היו"ר משה גפני:>
אם בעקבות החוק הזה אנחנו מחליטים שאנחנו יוזמים לבנות בניין, נקבל קרקע במחיר אפס. לאיפה נלך? לאיזה מקום נלך?

<ציון פיניאן:>
למרכז הארץ. היכן שיש ביקוש.

<היו"ר משה גפני:>
נלך רק למרכז. מה פתאום נלך לצפון? נלך למרכז. זה נכון? זאת אומרת, בחוק הזה אתם מעודדים את המרכז.

<אריאל יוצר:>
לא.

<יעקב אדרי:>
לרוב זה הולך כך.

<ציון פיניאן:>
לכן שאלתי איפה זה יהיה.  תיקון 72, שם בונים בהוד השרון אבל לא יבנו בטבריה ולא בשיכון ד'.

<היו"ר משה גפני:>
תסביר לנו את זה כי אחרת יש לנו תקלה בהבנה. אתה אמרת שאתם מעודדים שהקרקע לא תעלה כסף.

<אריאל יוצר:>
אמת.

<היו"ר משה גפני:>
אני וציון, גם יעקב הצטרף לעניין הזה, נדמה לי ששי חרמש עוד עסוק בעוטף עזה אבל אחרי כן גם הוא יצטרף אלינו.

<יעקב אדרי:>
שי קיבל כבר הכול והוא לא צריך כלום.

<היו"ר משה גפני:>
אם הוא קיבל הכול, זה דווקא טוב. אנחנו עכשיו באים ועושים את החשבון הכלכלי. איפה אנחנו נלך לבנות את הבניין הזה או את היוזמה הזאת? נלך לבנות היכן שנרוויח הכי הרבה על הקרקע ואיפה נרוויח הכי הרבה על הקרקע? במרכז תל אביב, ברמת השרון, בהרצליה, שם הקרקע שווה.

<אריאל יוצר:>
מה שאתה אומר הוא נכון. אני לא סותר את זה. בגלל תנאי השוק, היכן שהביקושים גדולים יותר, מחירי הקרקע גבוהים יותר. באופן גורף בכל הארץ אני לא לוקח מחיר על הקרקע אלא מחלק אותה באפס, נכון שהיכן שמחיר השוק גבוה יותר, כשאני משווק באפס, ההטבה היא גבוהה יותר. זה נכון. צריך לזכור כמה דברים. דבר ראשון זה שבפריפריה מחירי הדירות הם הרבה יותר נמוכים ככלל. אם במרכז עולה דירה מיליון וחצי שקלים, בפריפריה אתה יכול למצוא את אותה הדירה מבחינת איכות הבנייה בחצי מיליון שקלים וגם את זה צריך לזכור. הדירות בפריפריה יותר זולות.

<ציון פיניאן:>
אתה מחזק את הדעה שלנו.

<אריאל יוצר:>
מה שאתם אומרים זה נכון.

<ציון פיניאן:>
אם אנחנו יזמים, נפנה למרכז הארץ כי שם כל הדירות יהיו תפוסות כל הזמן ואם עבור דירה בטבריה תקבל  אלף שקלים בחודש  הרי שבמרכז תקבל 4,000 שקלים לחודש.

<היו"ר משה גפני:>
נכון. 

<ורד אולפינר דקל:>
שם גם המחיר עבור הקרקע יהיה יותר גבוה כי יש יותר תחרות במרכז.

<היו"ר משה גפני:>
אבל לפי התוכנית הזאת אני מקבל את הקרקע במחיר אפס.

<אריאל יוצר:>
אני אחדד. אני מוציא את הקרקע בלי מחיר מינימום. בדרך כלל מכרזי המינהל משווקים ואומרים שמי שמגיש במכרז הצעה שהיא נמוכה ממחיר איקס, אני לא פותח את המעטפה בכלל. זה הנוהל במינהל. כאן אני אומר שאני מוריד את הנוהל הזה ואומר שתגיש לי כמה כסף על הקרקע שאתה צריך כדי להגיע לתשואה שתהיה סבירה מבחינתך, כדי שתיכנס פנימה לתוך השוק.

<שי חרמש:>
יתמודדו כמה שחקנים. לא יהיה שחקן יחיד.

<אריאל יוצר:>
נכון, כי הזוכה הוא מי שיציע יותר.

כדי שלדוגמה גוף מוסדי יצליח להגיע לתשואה שהיא סבירה מבחינתו, הוא יצטרך להציע מחיר הרבה הרבה יותר נמוך על הקרקע מה שבאופן רגיל לא היה עובר את מחיר המינימום.

<היו"ר משה גפני:>
במקרה הזה זה יעבור.

<אריאל יוצר:>
נכון. הדבר השני שעשינו זה הבאת הצעת החוק הזאת. הצעת החוק הזאת אומרת שגופים מוסדיים, קרי, קרנות פנסיה וקופות הגמל שישקיעו בדיור להשכרה בתנאים שכתובים בחוק, יהיו פטורים ממס החברות, קרי, ממס ההכנסה, על ההכנסה שלהם משכירות.

<היו"ר משה גפני:>
למה דווקא המוסדיים? למה לא כל אחד?
<אריאל יוצר:>
למה דווקא המוסדיים, בגלל כמה משתנים. האחד, כמו שמניתי קודם, אני חושב שהם הפוטנציאליים.

<היו"ר משה גפני:>
מה איכפת לך שאני באופן פרטי עושה את זה? אני אעמוד בתנאים.
<אריאל יוצר:>
אנחנו נותנים כאן הטבת מס. אם תשאל אותי, בעולם משאבים מוגבל – ומה לעשות, עולם המשאבים מוגבל – איפה אני מעדיף לתת את הטבת המס, אני מעדיף לתת את הטבת המס לכספים של הפנסיה שלי, שלך ושל כל מי שיושב באולם ולא לרווח של חברה פרטית. אם אני כבר פוטר ממס רווחים, אני מעדיף שזה יהיה מכספי הפנסיה של הציבור ולא משורת הרווח של חברה פרטית. לכן העדפתי לתת את זה למוסדיים.

<ציון פיניאן:>
כדי לעודד בפריפריה, אני מציע במרכז הארץ לתת מחיר רצפה ובפריפריה בלי רצפה.

<אריאל יוצר:>
כבר נדון בעניין הפריפריה. אני מסכים שהוא דורש התייחסות וגם עשינו את זה.

<ציון פיניאן:>
הביקוש לדירות בשכירות בפריפריה גדול מאוד. רק בטבריה חברת עמידר קורסת כי אין לה מה לתת. אין לה דירות. בטבריה יש זוגות צעירים שיש להם שישה ילדים ואין להם דירה אלא הם גרים עם ההורים.

<שי חרמש:>
כבר חמישים שנים לא בונים דיור ציבורי.

<אריאל יוצר:>
צריך לזכור שמה שמובא לכאן בהצעת החוק זה מס הכנסה אפס גורף בכל הארץ. זאת אומרת, לא משלמים מס בכלל. עשיתי את הצעד הכי מרחיק לכת שאפשר לעשות וזה לא לקחת מס בכלל, לא במרכז הארץ ולא בטבריה.

<היו"ר משה גפני:>
איפה יש קרקעות?

<אריאל יוצר:>
יש מספר איתורים.

<היו"ר משה גפני:>
בדקתם?

<אריאל יוצר:>
כן. בדקנו ייתכנות.

<היו"ר משה גפני:>
איפה יש?

<ציון פיניאן:>
ברמת השרון.

<אריאל יוצר:>
לא, לא ברמת השרון. יש גם במרכז הארץ, זה נכון, אבל במרכז הארץ בדקנו במודיעין, יש לנו איתור במודיעין, איתור בראש העין ואיתור ברעננה. בפריפריה, ואתם עליתם על זה מאוד מהר, זה נכון, שם קשה יותר לעשות את זה אבל בגלל מחירי הדיור שהם נמוכים. בגלל שמחיר הדיור הוא נמוך יותר בפריפריה, התשואה שאפשר להביא היא נמוכה יותר. לכן קשה יותר.

<היו"ר משה גפני:>
אני אשקיע ברעננה.

<אריאל יוצר:>
מעולה.

<צבי לביא:>
לא תקבל.

<אריאל יוצר:>
תקבל.

<צבי לביא:>
אני כמשכיר דירה לא מבין מדוע החברות מקבלות ואנשים פרטיים לא.
<היו"ר משה גפני:>
אנחנו בדיון על הצעת חוק.

<צבי לביא:>
זאת בדיוק הצעת החוק. לגבי אנשים פרטיים הם רוצים לבטל.

<אריאל יוצר:>
לא, לבטל לא. יש לך היום הטבת מס בחוק. 

<צבי לביא:>
זאת הטבה קטנה מאוד.

<היו"ר משה גפני:>
משרד המשפטים מסכים להצעת החוק הזאת?

<ספי זינגר:>
כן, משרד המשפטים מסכים.

<היו"ר משה גפני:>
אבל זה חוק לא שוויוני.

<ספי זינגר:>
השאלה הזאת היא שאלה נכונה בהתבסס על השוויוניות. קיבלנו הסברים ממשרד האוצר שיש כאן בעצם שילוב של שתי תכליות. יש תכלית אחת של הטבה למוסדיים והיא הטבה שכבר נמצאת בסעיף 9 והיא הטבה שקיימת שרק למוסדיים. יש כאן תכלית שנייה שזה עידוד הדיור להשכרה. בעצם הצעת החוק הזאת משלבת את שתי התכליות האלה, היא משלבת את התכלית של הטבה למוסדיים שקיימת בפקודת מס הכנסה באופן כללי והיא משלבת את התכלית של הרצון לעודד דיור להשכרה והיא מגדרת אותו רק לאותה קבוצה שבעצם יש לה תכלית אחרת.

<היו"ר משה גפני:>
חוות הדעת המשפטיות הן באמת מדע מאוד גמיש ומאוד יצירתי. 

<ציון פיניאן:>
אני לא רוצה להגיד לך מוזמנות.

<היו"ר משה גפני:>
לא. חס וחלילה. על בית האולפנה מה שהם אמרו לבג"ץ, הם לא אמרו דבר מוזמן. הכול בסדר. אתם רוצים לעודד את המוסדיים, אין בעיה. תנו הטבת מס. יש לי עוד הצעות כדי לעודד את המוסדיים. אם רוצים לעודד, כפי שאמר יפה אריאל יוצר. אלה קופות הגמל, זאת הפנסיה של כל אחד מאתנו, ויש דרך לעודד אותם. אם אתם רוצים לעודד דיור להשכרה, יש עוד דרכים. אלה לא צריכים להיות המוסדיים אלא יכולים להיות גם המוסדיים וגם אחרים. השילוב של שני הדברים יחד יוצר אי שוויון מכיוון שאני אבוא ואני אומר שאתה, משרד המשפטים, אישרת למוסדיים, אישרת הטבת מס כשאני עושה בדיוק את אותה פעולה ולמה לי אתה לא נותן אותה? אתה תגיד כי אתה רוצה לעודד את המוסדיים. תעודד אותם בדרך אחרת. 
<ספי זינגר:>
היום אנחנו נותנים הטבת מס לפרטיים.
<צבי לביא:>
עד 5,000 שקלים. שקל אחד מעבר לזה, אתה צריך לשלם את המס על הכול.

<אריאל יוצר:>
כי אז הוא הופך להיות עוסק. מי שהופך להיות עוסק, צריך לשלם מס.

<קריאה:>
גם יש הטבה של עשרה אחוזים.

<היו"ר משה גפני:>
עוד מעט העיתונאים יתחילו להתערב כאן. אמרת אמירה חכמה.

<צבי לביא:>
אני יכול לתרום לך כמה דברים.

<היו"ר משה גפני:>
ותרמת.

אתם עומדים על העניין הזה שזה חוקתי?

<ספי זינגר:>
עמדתנו היא שהדבר הזה חוקתי. זאת שאלה שבחנו אותה ולעמדתנו זה חוקתי. יש כאן איזושהי שאלה אבל צריך לקחת בחשבון שיש כאן עוד סדרה של הטבות שניתנות גם בחוק עידוד השקעות הון, גם בחוק עידוד השכרה, שהן חלות על כולם. לכן בעצם גם מידת האפליה לטובה או ההטבה היתרה לה זוכים המוסדיים, היא לא שהם מקבלים הכול והשאר לא מקבלים כלום. גם שחקנים אחרים בשוק הזה מקבלים.

<היו"ר משה גפני:>
לא מקבלים. אתם לא מסרתם להם נתונים נכונים. מה מקבל פרטי?

<אריאל יוצר:>
פרטי מקבל פטור ממס עד 5,000 שקלים ואם יש לו הכנסה של מעל 5,000 שקלים משכירות, הוא משלם עשרה אחוזים מסים.

<היו"ר משה גפני:>
ולפי ההצעה, מה מקבלים המוסדיים?

<אריאל יוצר:>
עכשיו יהיה פטור.

<ליאת גרבר:>
יש עוד חוקים. יש את חוק עידוד השקעות הון, פרק שביעי 2 לחוק עידוד השקעות הון, חוק עידוד השקעות הון שמי שנכנס אליו, גם חברה שנכנסת אליו, יכול לקבל הטבות לפי הפרק הזה. יש חוק עידוד בנייה להשכרה.

<שגית אפיק:>
משתמשים בחוק הזה? הוא מיושם בפועל?

<ליאת גרבר:>
כן. יש עוד חוקים אחרים. יש את מה שנקרא חוק שטרית שנותן הנחות.

<היו"ר משה גפני:>
משפטים זה מדע מעניין. אני רוצה לדעת האם הכלה בעד העניין.

<אריאל יוצר:>
משפט קצר על הכלה.

<היו"ר משה גפני:>
מה לך ולכלה?

<אריאל יוצר:>
הלכתי לשאול אותה. כדי לא להסתפק באינטואיציות הבריאות שלי ולראות אם באמת הכלה רוצה להינשא, הלכנו ובדקנו אצל הגופים המוסדיים ושאלנו אותם אם זה מעניין אותם. שתי מסקנות נובעות מכך כאשר הראשונה היא שהתגובות שקיבלנו היו מחשש מסוים ועד התלהבות מאוד גדולה של היינו שמחים להפיק השקעה. הדבר השני, וזה האבסורד הכי גדול, הגופים המוסדיים היום לוקחים את כספי הפנסיה שמושקעים אצלם ומשקיעים בפרויקטים כאלה בדיוק אבל בחוץ לארץ. 

<קריאה:>
יש סיבה לכך.

<אריאל יוצר:>
למה לא לעודד אותם להשקיע את הכסף הזה כאן בארץ?

<שי חרמש:>
דרך אג"חים של חברות נדל"ן מוציאים את הכסף.

<היו"ר משה גפני:>
אני רוצה לדבר לרגע עם הכלה. רונן. אנחנו לא מדברים כאן על חתונה רפורמית או על קונסרבטיבית אלא אורתודוכסית לגמרי. נפגשתם או לא נפגשתם? אם לא נפגשתם, אתם כמו כלה חסידית.

<רונן סולומון:>
אני אציג את הכול. אני רונן סולומון, מנהל תחום פיננסים בלשכת המסחר. אני מנהל איגוד קופות הגמל ומנהל איגוד הפנסיה, גופים שמנהלים מאות מיליארדי שקלים. אכן הייתה פגישה עם השר אטיאס לפני כשנה וחצי או שנתיים, אני לא זוכר את התאריך המדויק.

<אריאל יוצר:>
בסוף 2011.

<רונן סולומון:>
אם אתה אומר, אני מסכים. אני לא זוכר תאריכים בעל פה. אכן הייתה פגישה עם כבוד השר אטיאס והצגנו את הנושא. זה היה באופן הדדי כי אכן גופים מוסדיים כאלה מבצעים השקעות כאלה בחוץ לארץ והרעיון ליישם את זה בארץ הוא גם רעיון ריאלי ונכון. אבל מכאן וללכת לבנות על זה שגופים מוסדיים הם אלה שיפתרו את בעיית השכירות במדינה, אני חושב שהלכנו צעד רחוק מדי. דיברו אתי עוד כמה גופים חברתיים בזמן שהייתה כאן הצעת חוק, אני לא רואה אותם כאן, והסברתי להם שהם לא יבנו על כך שאנחנו נציל אותם מהבעיה במדינה ואני אסביר עכשיו למה.
גופים מוסדיים, קופות גמל וקרנות פנסיה ופוליסות ביטוח, ברור שהם מחפשים תשואה וכמה שיותר תשואה גבוהה ויותר יציבה, דבר שיש לו יתרון. כמובן יש גם את הנושא של הסולידיות של התשואה כי אף אחד לא רוצה להיכנס כאן לסיכון גבוה מדי. אם אנחנו מדברים על שוק של דירות להשכרה לטווח ארוך, כאשר גוף מוסדי לא יכול להיכנס ולצאת מהר מאוד בניגוד לאג"ח או מניות, כשהוא יכול להשקיע בחברה שמשקיעה ובונה בחוץ לארץ שדות תעופה, בתי מלון, קניונים או דירות להשכרה, הוא יכול לקנות את המניות של החברה או למכור  אותן, אם החברה מצליחה יותר או מצליחה פחות. כנ"ל את האג"ח שלה וכדומה. לכן זה יותר קל. אם אנחנו קוראים את החוק ומצפים שקופת הגמל תעשה את זה בעצמה, אני גם לא יודע איך עושים את זה כי צריך כאן חברה מיוחדת. אני לא רואה כאן מנכ"ל של קופת גמל שבא ב-1 לחודש, דופק בדלת ואומר נא לשלם את השכירות והשאלה היא מי עושה את זה. צריך לראות גם איך עושים את הפרוצדורה.

<שי חרמש:>
לא חייבים. מי שרוצה, שיעשה. לא מכריחים. ברגע שהתשואה תהיה גבוהה, ייכנסו לזה. יקימו מחלקה לנדל"ן.

<היו"ר משה גפני:>
רונן סולומון הוא זה שהולך לפתור את בעיית הדיור במדינת ישראל מכיוון שהממשלה עד לרגע זה לא הביאה פתרון לבעיית הדיור. עכשיו היא באה עם רעיון והיא אומרת שאנחנו ניתן למוסדיים את ההטבה ממס, את הפטור ממס, כדי לבנות דירות להשכרה. בסדר, זה פתרון. עכשיו אני רוצה לדעת האם הוא הולך לפתור את הבעיה.

שי, את קריאות הביניים שלך אני לוקח ברצינות ואפילו יותר מהנאומים שלך. אמרת לו קריאת ביניים, שמי שלא רוצה, לא ייכנס. אם הוא לא רוצה, תתכבד הממשלה ותביא פתרון. הרי אי אפשר להכריח אותו.
<רונן סולומון:>
יש עוד מגבלה נוספת לגבי מינימום הדירות. כלומר, אם גוף מוסדי ירד ממינימום מספר דירות, בין חמישים למאה, הוא מאבד את ההטבה. כלומר, אנחנו מדברים כרגע על פרויקט חדשני שאף פעם לא היה כאן בארץ, מגבילים אותי במינימום דירות, מגבילים את הגוף המוסדי במינימום דירות, אני לוקח כאן סיכון ואדוני צדק שרוב הסיכויים הם שלא יבנו בפריפריה אלא יעשו כל מיני שיקולים בגלל חוק עידוד השקעות הון וכדומה, אבל רוב הסיכויים שילכו על אזורי הביקוש ששם יותר קל למצוא שוכרים לדירה. אותן המגבלות, כל המגבלות, גם המגבלות של הנזילות, לשבת ולמכור את הדירות בהנחה שהפרויקט הזה לא מצליח, גם המגבלות לאבד את היתרון המיסויי בהנחה שירדתי ממספר הדירות,  גם הנושא של עלות הקרקע ועלות הבנייה, אנחנו יודעים שגם לוקח זמן לבנות את הפרויקטים האלה, גם הנושא של איך עושים את זה, דרך איזה צינור, כלומר, איזו שרשרת בפירמידה כי אף אחד לא מצפה שהגוף המוסדי יבצע את זה ישירות כי אין לו מומחיות בדברים האלה כי גוף מוסדי הוא אנשים שיושבים ויודעים להשקיע. כל הדברים האלה – וכאן אני עונה לחבר הכנסת שי חרמש – יביאו אותנו למצב שאנחנו נחליט האם אנחנו רוצים לעשות את זה או לא רוצים לעשות את זה. גם אלה שהתלהבו לדעתי יחשבו פעמיים. הם התלהבו אולי ברמת המנכ"ל אבל כשזה יגיע לרמת מנהל ההשקעות למטה שצריך לעשות את זה בפועל, הוא יחשוב פעמיים וישאל מה רוצים ממנו. לצערי זה יהיה כמו בנושא הקודם של איכות הסביבה שבעוד עשר שנים נבוא ונשאל מה קרה כאן.

<יעקב אדרי:>
אז מה אתה מציע?

<רונן סולומון:>
אני לא מציע כלום.

<היו"ר משה גפני:>
רונן, תודה. חבר הכנסת חרמש.

<שי חרמש:>
אני עשיתי את זה. אצלי עשו את זה. לסוכנות היהודית יש קופת גמל. 44 אחוזים מנכסיה הם נכסי נדל"ן. קופת הגמל לא גובה שכר דירה אלא היא לוקחת חברה מבצעת שלה שמטפלת ומתחזקת. אז אל תספר לי סיפורים שאי אפשר לעשות את זה.

הנושא שלך פחות מעניין אותי כרגע כי אתה לא תחליט לאף אחת מהחברות אם היא עושה או לא עושה. אם יהיה כדאי לה, היא תעשה, ואם לא יהיה כדאי לה, היא לא תעשה.

<רונן סולומון:>
זה מה שאמרתי.

<שי חרמש:>
אני רוצה להתייחס מזווית אחרת לגמרי. יש לנו היום בעיה אמיתית עם נושא תשואות קופות הגמל. היות והאג"ח המיועד לא קיים היום בשיעורים הנמוכים, קופות הגמל שלי ושלך מחפשות את פרנסתן בשדות זרים. הן לא הולכות לנדל"ן אלא הן הולכות לאג"ח של קרדן, לאג"ח של אפריקה ישראל ולאג"חים הקונצרנים ומפסידות שם את התחתונים שלי ושלך.
באה היום מדינת ישראל בניסיון - הרי זה לא פתרון גלובאלי קולוסאלי - בעוד פתרון שאומר אם אתם מוכנים ללכת להשקעה סולידית שבה יש לכם ביטחון פחות או יותר בערך הנכס. אגב, חלק גדול מהאנשים שקונים דירות, לא מחפשים את שכר הדירה אלא מחפשים את עליית הערך. בינתיים בשישים השנים האחרונות מחיר הדירות רק עלה ולא ירד. קופות הגמל מקבלות כאן היום  הזדמנות להיכנס לשוק סולידי עם הכנסה מובטחת לטווח ארוך שבסופו של דבר תעזור לעמיתים, לי ולך.
אני מעלה כאן פן מעבר לכל הפנים שעלו והשאלות איפה יבנו, האם בטבריה או בפתח תקווה. אני אומר שכל מה שנאמר כאן חכם ונבון, אבל אני מדבר מבחינת קופות הגמל שמחפשות היום תשואה.

<היו"ר משה גפני:>
אני לא יכול להתמודד עם רמת האינטליגנציה.

<שי חרמש:>
לא, זאת לא רמת אינטליגנציה. פשוט למדתי באיזשהו מוסד. 

<היו"ר משה גפני:>
אתה רואה את הראייה הרחבה.

<שי חרמש:>
לא רחבה אלא נקודתית.

<היו"ר משה גפני:>
לא הבנתי. אם צריך לדאוג לנושא של השיכון, אז מי שצריך להביא את החוק הזה זה השר אטיאס. זה בכלל לא נוגע למשרד האוצר. אם מדובר על לעזור להם בפטור ממס, אז את החוק הזה צריכה להביא רשות המסים. זה בכלל לא נוגע לאגף התקציבים.  
<שי חרמש:>
כל מה שנאמר כאן חכם ונבון.
<היו"ר משה גפני:>
אתה מדבר דברים גבוהים מדי. הדבר הזה גדול עלי. מה אתה רוצה לפתור? איזו בעיה אתה רוצה לפתור?

<שי חרמש:>
אני אומר דבר פשוט. ניתנת היום הזדמנות -  שהיא לא באה במקום שום דבר אחר – לקופות הגמל להיכנס היום בגלל נושא העמיתים עם בעיית התשואות הקשה שם משום שאין היום אג"ח מיועד.

<היו"ר משה גפני:>
אני אומר לך ממה אני חושש. אני איש פשוט ולא משכיל כמוך.

<שי חרמש:>
זה לא נכון. למדת בישיבה.

<היו"ר משה גפני:>
אני אגיד לך ממה אני חושש. אני על סף פרישה מהקואליציה וזה כבר שלוש וחצי שנים. אחת הסיבות המרכזיות היא שלא פותרים את בעיית הדיור. אני אומר את זה לראש הממשלה וכולנו אומרים את זה. יש לי השבוע פגישה עם ראש הממשלה ואני עומד לומר לו את זה. אני אדבר אתו על פתרון הדיור ואז הוא יתקשר לאריאל יוצר ויגיד לו שגפני צודק, יש בעיה לדיור והנה אנחנו הצענו עכשיו הצעת חוק. מזה אני חושש. 

<שי חרמש:>
ועוד אחד. משרדים לדיור. מכרו ארבע דירות כאלה. 

<היו"ר משה גפני:>
לא. היו שלוש. הוא יגיד שהיה פתרון.

<שי חרמש:>
איך בחוק הקודם תמכת?

<היו"ר משה גפני:>
אמרתי שעשית טעות שהתנגדת כי זה לא הזיק. 

<אריאל יוצר:>
אתה יודע בכמה פונקציונרים במשרד האוצר אנחנו היינו צריכים להילחם כדי להביא היום את הצעת החוק הזאת?

<היו"ר משה גפני:>
זה רעיון טוב. אני יכול לבוא לעזור לכם? 

<שי חרמש:>
גפני, ההצעה הזאת יכולה להזיק?

<היו"ר משה גפני:>
אני לא יודע. לא בדקתי. אז בדקתי. כשאתה מתנגד, מיד נדלקות אצלי נורות אדומות ואני הולך לבדוק. אז התנגדת, בדקתי והתברר שזה לא מזיק. כאן עוד לא בדקתי אבל אני אבדוק.  למה אתה התנגדת לחוקים ההם שהביא אגף התקציבים ולמה בחוק הזה אתה תומך? אני בעצם לא יודע אם אתה תומך, אבל אתה מסנגר.

<שי חרמש:>
אני תומך. כשבאו ואמרו לי שייקחו דירות משרדים ויהפכו אותן לדירות מגורים, אמרתי שאין בעולם חיה שאדם שמשכיר דירה לקליניקה, ישכיר לבן אדם פרטי כי הוא יקבל חצי מהתשואה. כשלא כדאי, זה לא עובד. 
כאן אני אומר שקופות הגמל נמצאות היום במצוקה של אפיקי השקעה שנותנים השקעה לטווח ארוך בתשואה מובטחת. באים היום לאדונים האלה ואומרים להם שיש להם השקעה לטווח ארוך בתשואה מובטחת ושיבדקו כי אולי זה כדאי. אני מניח שחלק ילכו בכיוון הזה.

אני יכול להיכנס אליך לחדר לעשר דקות כדי ששנינו נשב?

<היו"ר משה גפני:>
אפשר אבל לא עכשיו. 

<יעקב אדרי:>
תעשו שם את ההצבעה.

<היו"ר משה גפני:>
אפשר לעשות את העבודה הזאת. אפשר לקרוא למוסדיים, לשבת אתם ולבוא עם תוכנית משותפת לוועדה לפני שמחוקקים חוק. עם כל הכבוד, ספר החוקים הישראלי הוא לא במה ניסיונית. יש חוקים שנכשלו אבל כשחוקקו אותם, היו בטוחים שהם טובים. תקרא לרונן סולומון, תקרא לאנשים אתם ישבת, תקרא למנכ"ל ותבואו עם תוכנית משותפת.

<יעקב אדרי:>
לא כל החכמה נמצאת אצלכם.

<שי חרמש:>
מה הסיכון?

<יעקב אדרי:>
סתם להגיד שנבוא וננסה?

<אריאל יוצר:>
אחת הטעויות שעשיתי, לא תפסתי באוזן את כל הגופים שישבתי אתם ואמרתי להם לבוא לומר. האמת היא שזה נקבע בהתראה קצרה כי עם חלקם דיברתי וביקשתי שיגיעו.

<היו"ר משה גפני:>
ראובן קוגן ביקש ממני.

<אריאל יוצר:>
אתה צודק.

<היו"ר משה גפני:>
עשיתי משהו לא טוב?

<אריאל יוצר:>
עשית משהו מעולה, אבל אני לא הספקתי להתריע ולהביא אותם מספיק מהר לכאן כדי שידברו. במקרה הזה עשינו עבודה מאוד מסודרת ויסודית ובדקנו מה השוק אומר. אני חושב שהוא עושה שירות מאוד רע לגופים. זאת דעתי האישית.

<היו"ר משה גפני:>
אני מכיר אותו כבר הרבה זמן. האיש אחראי ועושה את עבודתו נאמנה. לא תמיד אני מסכים אתו והרבה פעמים אני מצביע גם נגד מה שהוא אומר והרבה פעמים אני מצביע עם מה שהוא אומר, אבל הוא לא היה הולך להסתכן עכשיו ולומר על חוק כזה שעוזר למוסדיים שהוא נגד בשעה שזה מזיק להם.

<רונן סולומון:>
אנחנו לא בעד ולא נגד.

<שי חרמש:>
אם מפריע לך, אל תבנה.

<יעקב אדרי:>
מי שירצה, יעשה.

<ורד אולפינר דקל:>
מספיק שיש קופות גמל שאמרו כן.

<היו"ר משה גפני:>
זה בסדר גמור.  אני מראש מסכים ששום דבר כאן לא מזיק. אני אבל קצת בנסיגה לגבי הלא מזיק. עברתי כאן כבר הרבה מאוד חוקים בנושא של הדיור שלא מזיקים. אני רוצה גם תועלת. אני גם רוצה ללכת לבחירות. אם אני פורש מהקואליציה, אני לא רוצה שיאמרו עלי ברזומה שלי שהייתי אידיוט כזה וכל הזמן אגף התקציבים הביא אלי חוקים שלא הועילו והעברתי אותם ובכך חשבתי שפתרתי משהו אבל לא פתרתי כלום. כמה חוקים כאלה אני צריך להעביר? אולי תכניסו יד לכיס ותביאו כסף?
<שי חרמש:>
זה עולה 600 מיליון שקלים.

<היו"ר משה גפני:>
אין לי את ה-600 מיליון אבל אני מביא פתרון פי מיליון יותר טוב. הם לא חולמים לרגע שהם יוציאו כאן שקל.

<אריאל יוצר:>
הפסד הכנסות.

<יעקב אדרי:>
הם מחפשים את כל הפתרונות שלא מוציאים בהם שקל. זאת הבעיה אתם.

<היו"ר משה גפני:>
אכן מדובר על 600 מיליון שקלים, ומדובר על 600 מיליון שקלים שכמובן לא יקרה אתם שום דבר, אני פותר את בעיית הדיור כאן בוועדה עם 600 מיליון שקלים שאתה מזרים לנושא של הדיור. למה אתה יושב רק עם הקרנות? שב אם אתי. אנחנו עם 600 מיליון שקלים לא פותרים את בעיית הדיור במדינת ישראל?

<אריאל יוצר:>
אותם 600 מיליון שקלים הם הפסד הכנסה. זה לא בנייה תקציבית. אנחנו גם מתנגדים בצורה מפורשת לבנייה תקציבית. אני חושב שהיא פתרון גרוע.

<היו"ר משה גפני:>
לא בנייה תקציבית. יש לי פתרונות נוספים.

<אריאל יוצר:>
כשאתה אומר שנביא את הסכום הזה, זה כאילו תיקח מתקציב המדינה. כאן אנחנו מוותרים על הכנסות מהקרקע ומהמיסוי בסכומים מאוד מאוד גדולים, כמו שכתוב בדברי ההסבר, שהם 600 מיליון שקלים.

<היו"ר משה גפני:>
איך נלחמתם נגדי על ה-150 מיליון שקלים של המשכנתאות? לא משנה, בסוף ניצחנו אתכם.
<אריאל יוצר:>
אתה צודק.  מדובר כאן על הפסד הכנסה מהכנסה שהייתה אמורה להגיע לקופת המדינה, בין אם ממסים ובין אם משיווק קרקעות.
<היו"ר משה גפני:>
הבנתי. ליאת, אתם תומכים בזה?

<ליאת גרבר:>
כן.

<היו"ר משה גפני:>
על פטור ממס? מבחינתכם זה מכשיר ראוי?

<ורד אולפינר דקל:>
זאת יוזמה משותפת.

<ליאת גרבר:>
אנחנו מצמצמים את זה לפטור ממס לקופות גמל שהוא פטור שאנחנו כבר מכירים והוא קיים היום בפקודה.

<היו"ר משה גפני:>
אם הוא קיים בפקודה, למה צריך את החוק הזה?

<ליאת גרבר:>
הוא לא קיים ככל שמדובר בעסק.

<היו"ר משה גפני:>
סעיף 9(2).

<איתן צחור:>
אתה מכיר את סעיף 46.

<היו"ר משה גפני:>
גם את סעף 46 אני לא מכיר. סעיף 9(2), אז למה צריך את החוק? למה אתה בכלל מדבר? אתה הרי יכול לקבל את זה בסעיף 9(2).
<רונן סולומון:>
נכון. לכן אמרתי שפעם ראשונה אנחנו מגיעים לוועדה מאוד רגועים.

<ליאת גרבר:>
סעיף 9(2) מגביל את הפטור ממס ככל שלא מדובר בהכנסה מעסק.

<איתן צחור:>
ומה זה עסק?
<ליאת גרבר:>
עסק זה לא משהו שמוגדר בחוק אלא משהו שנקבע בפסיקה.

<היו"ר משה גפני:>
אפשר לתקן את הפקודה במס הכנסה.

<ליאת גרבר:>
התוצאה תהיה אותה תוצאה.

<היו"ר משה גפני:>

אריאל, בוא נמחק את הצעת החוק הזאת שהעברתם בקריאה ראשונה, שלא נראה כאילו אנחנו פותרים את בעיית הדיור. נתקן את הפקודה במס הכנסה.

<אריאל יוצר:>
לתקן את 9(2)?

<היו"ר משה גפני:>
למה אתה מסתכל עליה? אתה מאיים עליה? אני בכלל לא דיברתי אתה אלא דיברתי אתו.

<ליאת גרבר:>
התוצאה תהיה אותה תוצאה.

<היו"ר משה גפני:>
אבל היא תהיה יותר מעניינת כי לא נשתעשע באשליה שפתרנו את בעיית הדיור אלא תיקנו רק את הפקודה.

צבי לביא, כחריג, אני נותן לך את רשות הדיבור.

<צבי לביא:>
אני לא מדבר כעיתונאי אלא כנציג של אזרחים משכירי דירות. אני רוצה לומר לכם מה המציאות. מחירי הדיור עלו בשלוש השנים האחרונות כתוצאה מהרבה חוסכים כמוני שהוציאו את הכספים שלהם מקופות הגמל, לא האמינו בצורה בה הן מתנהלות, והשקיעו את הכספים בנדל"ן להשכרה. רק להשכרה כחלק מהפנסיה. מדוע אם שכר הדירה שאני מקבל בשקל אחד מעל 5,000 שקלים, אני צריך לשלם מסים על כל הסכום ולא על הסכום העודף? 

<יעקב אדרי:>
אתם תאלצו את האנשים לכתוב בחוזה 5,000 והשאר יהיה שחור.

<שי חרמש:>
הכסף של קופות הגמל והפטור חוזר אליך והכסף אצלך בדירה חוזר אליך. זה ההבדל.

<צבי לביא:>
אני לא חושב שצריך לתת להם את ההנחה הזאת כפי שהן מתנהלות.

<היו"ר משה גפני:>
מר צחור, בבקשה.

<איתן צחור:>
היום סעיף 9(2) פוטר ממס קופות גמל על דמי שכירות. מספר הדירות לא נקוב בחוק. באים לכאן וקובעים לנו חמישים דירות כקריטריון לעסק.

<שי חרמש:>
בנגב.

<איתן צחור:>
בנגב, אבל חמישים זה המינימום. זה אומר שכל יתר הנקובים בסעיף 9(2) למשל יחול עליהם מהיום מס, גם על שלושים דירות.

<אריאל יוצר:>
לא זאת הכוונה.

<איתן צחור:>
ניקח למשל מלכ"ר.

<היו"ר משה גפני:>
הבנתי את הרעיון. אני לא רוצה להאריך.

<איתן צחור:>
גוף מסוים שמשכיר דירות, חייב במס. אם נתחיל להיכנס כאן לקטן או גדול, אנחנו מפילים את הכול.
הדבר השני. לפני שבועיים יצא בעליון פסק דין שביטל חקיקה שמנתה ישובים מסוימים כזכאים להטבה. זה בדיוק אותו הדבר.

<היו"ר משה גפני:>
זה לא בית המשפט אלא זה אנחנו.
<איתן צחור:>
אותו מקרה של העדפה, בדיוק כמו שנאמר כאן קודם. זאת העדפה פסולה.

<היו"ר משה גפני:>
ברגע שהחלק הזה לא שוויוני, לא צריך להסתמך על בית המשפט העליון. אנחנו לא נעשה. בית המשפט העליון יותר שוויוני מאתנו?

<איתן צחור:>
הוא ציטט גם את ועדת הכספים. הוא אמר שוועדת הכספים הייתה באותה דעה.

<היו"ר משה גפני:>
כן. אני אמרתי לממשלה שאם לא יעשו את החוק של הטבות במס, בית המשפט יפסוק בצדק. 

<שי חרמש:>
גפני, אתה מצביע?

<היו"ר משה גפני:>
לא, עוד לא התחלנו לקרוא.

<שי חרמש:>
אני הולך לישיבת ועדת החוקה כדי להציל שם את החקלאים.

<היו"ר משה גפני:>
אני מבקש שתאמרו לי למען השקיפות האם יש כאן משהו שקשור לחקלאים כי אני לא אאפשר לשי חרמש להצביע על זה.

מר צחור, בבקשה.

<איתן צחור:>
התיקון צריך להיות ב-9(2) למעט במפורש מקרים. אם רוצים להגיד, תגידו מעל מאה דירות ומעלה זה עסק ופחות מזה זה לא עסק. לא יתכן היום לפגוע בכל המגזר.

<היו"ר משה גפני:>

ליאת, אומר עורך דין צחור – ובזה אני רוצה לסכם – שברגע שאתם עושים את החוק הזה, אתם בעצם אומרים לאו ואתה שומע הן. מכלל זה שאתה אומר שיש הגבלה של דירות כפי שמופיעות כאן, מה שהיה עד היום בפקודת מס הכנסה, הופך להיות חייב במס. את יכולה להשיב לו על הדבר הזה? לגבי הנושא השוויוני את לא צריכה להשיב מכיוון שזה באמת לא שוויוני.

<ליאת גרבר:>
אנחנו חושבים שזה כן שוויוני.

<היו"ר משה גפני:>
בהמשך החקיקה אנחנו נברר את העניין הזה. 

<איתן צחור:>
זה יגיע לבג"ץ.

<היו"ר משה גפני:>
תעשו לי טובה עם הבג"ץ. שופטי בית המשפט העליון למדו משפטים, אבל גם אני למדתי תורה. אז אני לא יודע מה זה שוויון? כל הזמן אתה חוזר על בית המשפט העליון. אני שואל לגבי הדבר הראשון שהוא אמר שהוא באמת משמעותי מבחינת העניין הזה. האם כתוצאה מחקיקת החוק הזה, מה שהיה בפקודה יהפוך להיות יותר גרוע?

<ליאת גרבר:>
לא, ממש לא. אני רוצה להבהיר את זה לפרוטוקול כי פנה אלי גם המייצג של איגוד חברות הביטוח, שדרך אגב הם מאוד תומכים בזה והם כתבו לנו שזה קידום מטרות מבורכות. אני אעביר את המכתב הזה אבל הם מאוד תומכים בעניין הזה.

<איתן צחור:>
אבל הן לא בפנים.

<ליאת גרבר:>
למה? אם יש להן קופת גמל, הן בפנים. 

<היו"ר משה גפני:>
מי פנה אליך?

<ליאת גרבר:>
דוקטור אלי גילבאי שהוא מייצג של התאחדות חברות לביטוח חיים ואיגוד חברות הביטוח. הוא עורך דין והוא מייצג את החברות הללו. הוא פנה אל דורון ארבלי במכתב וכתב שהם מאוד בעד החקיקה הזאת, אבל בין היתר הוא דיבר אתי גם על מה שאיתן מעלה כאן, שזה באמת החשש מהרעה בתנאים לגבי 9(2). אמרתי לו שאני אבהיר את זה לפרוטוקול. אין שום כוונה לפגוע בסעיף 9(2).

<איתן צחור:>
כמה דירות?

<ליאת גרבר:>
גם היום אין מבחן.

<איתן צחור:>
תגידי עשר דירות, מאתיים דירות, אני רוצה לדעת מה המספר.

<ליאת גרבר:>
אנחנו לא ניכנס היום למספרים.

<איתן צחור:>
תשאירי את זה מעורפל.

<שגית אפיק:>
ליאת, זה באמת מעורר שאלות מבחינה טכנית. מה היחס? למה עשיתם את זה בחוק נפרד ולמה לא בפקודה? כמעט ואין פטור ממס הכנסה בחקיקה נפרדת. בפעם הקודמת שעשיתם הגדלת היצע הדירות, אמרתם לנו שזאת הוראת שעה וזה צריך להיות בחוק נפרד. לא במיסוי מקרקעין אבל למה כאן כן?
<ליאת גרבר:>
אבל למה בתוך 9(2) זה לא יעורר את השאלה?

<היו"ר משה גפני:>
עורך דין צחור, אני מקבל את העמדה שלך, אני מנסה למצוא לזה פתרון. אנחנו שואלים את השאלות אבל לא הולכים להצביע עכשיו. 

<ליאת גרבר:>
עמדתנו היא שמי שלא יעמוד בתנאים של החוק ייבחן לפי הכללים הרגילים כפי שהיום הוא נבחן לפי הכללים.

<היו"ר משה גפני:>
אבל יצטרכו לכתוב את זה במפורש. לפני כן אנחנו נרצה לברר למה זה לא בפקודה. למה אתם מתעקשים על זה?

<ספי זינגר:>
מנקודת המבט אם יראו בזה כהסדר שלילי, ככל שזה לא בפקודה זה פחות הופך את זה להסדר שלילי. 

<ליאת גרבר:>
אם איתן מבין מזה שאם נכניס את זה ל-9(2), אז כל מה שהוא פחות ממאה דירות לא יהיה עסק, חד משמעית לא. אנחנו נבהיר את זה גם הפוך. 
<איתן צחור:>
אז נתווכח על זה כאן. תבהירי את זה בחקיקה.
<היו"ר משה גפני:>
אני מודה לך על הצגת הדברים. אני מודה לכל הנציגים שהשתתפו בדיון הזה.

<ציון פיניאן:>
על הכוונות הטובות והלא טובות.

<היו"ר משה גפני:>
הכוונות טובות, אבל השאלה אם משיגים מטרה טובה.

אני מתכוון לקיים אצלי דיון נרחב לפני שאנחנו ממשיכים את הדיון כאן. יש כמה דברים שאני צריך לברר. אני צריך לברר גם עם אגף התקציבים וגם עם רשות המסים ומשרד המשפטים. אני רוצה  לברר כמה דברים. אני אבקש שחברי הכנסת ישתתפו בישיבה הזאת. אני רוצה לברר איך נולד העניין, דבר שמאוד חשוב לדעת אותו. אני מבין שטרכטנברג כתב את זה במסקנות שלו. כל מה שטרכטנברג כתב במסקנות, משרד האוצר הכתיב לו. אני רוצה לדעת למה הכתבתם לו את זה. אני לא יכול לברר את זה בוועדה.

<ציון פיניאן:>
ואם לא הכתבתם לו, למה הוא כתב.

<היו"ר משה גפני:>
הוא כתב. הוא מבין בשיכון? הם הכתיבו לו כמו שהם הכתיבו לו על מיצוי כושר השתכרות. זה בסדר. אני בעד שמשרד האוצר יכתיב לטרכטנברג, אני לא נגד, אבל אני רוצה לדעת למה הכתבתם לו את זה ולאן אתם בסוף רוצים להגיע.

<אריאל יוצר:>
חשוב להגיד שהלימוד שלנו של שוק השכירות והשינויים המבניים שאנחנו עושים בו, הם הרבה לפני המחאה החברתית.

<היו"ר משה גפני:>
אני לא נגד החוק אבל אני גם לא בעדו אלא אני בתהליך למידה. הלכתי לבדוק איפה נולד העניין וראיתי את זה במסקנות ועדת טרכטנברג. היות שאני מכיר את ועדת טרכטנברג ואני יודע שמי שהכתיב את הנושאים שם היה משרד האוצר, ואני מכבד את משרד האוצר ואני חבר של משרד האוצר. לכן אני גם לא מביא היום את השינויים בתקציב, בגלל שאני חבר של משרד האוצר. המציאות  הזאת צריכה להתברר, לאן נגיע בסוף עם הנושא של הדיור. אם רוצים לא למסות את קופות הגמל, אני מצביע עכשיו. לא ממסים את קופות הגמל, נותנים להן פטור ממס הכנסה. דרך אגב, דיברת מאוד יפה. אמרת שאלה קופות הגמל שלנו, זאת הפנסיה שלנו ובואו נפטור אותן ממס. אני מצביע עכשיו, פוטרים אותן ממס אבל לא זאת הכוונה. היעד הוא פתרון מצוקת הדיור. אני לא רואה עדיין את פתרון מצוקת הדיור ולכן אני רוצה את הדיון הזה ורוצה לדעת את כל הדברים. לאחר מכן נמשיך את החקיקה. נצטרך גם לדון בהערות שהועלו כאן. למשרד המשפטים אני מציע לשקול פעם נוספת את העניין של השוויוניות וגם של המיקום של החוק.
<ספי זינגר:>

דיברתי אחרי השקילה הנוספת.

<היו"ר משה גפני:>
תשקלו שוב. בכל אופן למייק בלאס יש זמן והוא יכול לשקול זאת.

תודה רבה. הישיבה נעולה.

<הישיבה ננעלה בשעה 12:10>
